Uddannelsesordførere: Ministeren må gribe ind

Siden den tidligere Venstre-regering, Socialdemokratiet, Dansk Folkeparti, Radikale Venstre og SF i 2017 aftalte, at den nye uddannelse FGU skulle overtage elever fra produktionsskolerne samt elever, der er under 25 år, fra tre VUC-linjer, er det gået stærkt med at etablere den nye type grunduddannelse. For stærkt, mener Jakob Sølvhøj, der er undervisningsordfører for Enhedslisten.

- Processen er sat for hurtigt i gang, og der skulle have været mere tid til etableringen, siger han.

Det høje sygefravær blandt FGU-lærerne bør få ministeren til at skride til handling. Sådan lyder det blandt andet fra Vestres Børne- og undervisningsordfører Ellen Trane Nørby.

- At vi ser så stort et sygefravær blandt underviserne, er ikke okay. Det viser også, at der ikke er ledelsesmæssigt styr på opgaven. Derfor er undervisningsministeren nødt til at indkalde forligskredsen, så vi kan drøfte, hvordan vi kan udbedre situationen, siger hun.

Ellen Trane Nørby bliver bakket op af uddannelsesordfører fra Det Konservative Folkeparti Katarina Ammitzbøll.

- Det er tydeligt, at der er stærke stresssymptomer, og det er vigtigt, at vi lytter til dem. Det er meget demotiverende for eleverne, at deres lærere skifter hele tiden, siger hun.

Ministeren erkender problem

De har kæmpet en vis del ud af bukserne og har på mange stræk manglet nogle af de redskaber, der skulle til for at få en hverdag til at glide. Pernille Rosenkranz-Theil (S), Børne- og undervisningsminister

Børne- og undervisningsminister Pernille Rosenkranz-Theil (S) anerkender, at der er et problem, når hver tiende lærer på FGU Fyn har været langtidssygemeldt inden for det seneste halve år.

- For lærerne har det været rigtig hårdt. De har kæmpet en vis del ud af bukserne og har på mange stræk manglet nogle af de redskaber, der skulle til for at få en hverdag til at glide, siger hun til DR Fyn.

Derfor vil ministeren lytte til de problemer, lærerne har og gøre sit bedste for at løse dem.

- Det, man kan gøre fra centralt hold, er at lytte. Det vil sige, at hvis vi hører, der er problemer med dit, dut eller dat, så forsøger vi at gøre det bedste, vi kan, for at give den hjælp, der skal til for at komme rundt om det problem, siger Pernille Rosenkranz-Theil.

FGU-uddannelsen: